text: Ida Una fik hver fjerde stemme i grand prix-finalen
  25 februar 2017 kl. 21.46
  Den 19-årige sanger Ida Una fra Højer blev lørdag aften nummer to ved Det Danske Melodi Grandprix i Jyske Bank Boxen i Herning.
  Det bliver lige akkurat ikke den 19-årige Ida Una fra Højer, som skal kæmpe for Danmark ved Det Europæiske Melodi Grandprix i maj i Ukraine.
  Det bliver derimod australskfødte Anja Nissen, som lørdag aften vandt Det Danske Melodi Grandprix i Jyske Bank Boxen i Herning med sin sang "Where I Am".
  Sammen med Johanna Beijbom med nummeret "A.S.A.P." var de to havnet i konkurrencens top-3. 
  Ida Unas sang "One" fik mere end hver fjerde stemme, 26 pct., mens vinderen Anja Nissen løb med hele 64 pct. af stemmerne og dermed en suveræn sejr.
  Både seerstemmer og jurymedlemmerne afgjorde sangkonkurrencen. Juryen bestod af fem melodi grandprix-fans. Både seernes og juryens stemmer vægtede 50 procent.
  
  